C 351/2

KOMISIJAS ATZINUMS

(2019. gada 14. oktobris)

par tādu radioaktīvo atkritumu apglabāšanas plānu, kuri radušies no Barsebäck kodolelektrostacijas (Zviedrija) demontāžas un Barsebäck radioaktīvo atkritumu pagaidu glabātavas Nr. 2 darbības

(Autentisks ir tikai teksts zviedru valodā)

(2019/C 351/02)

Turpmāk izklāstītais novērtējums veikts saskaņā ar Euratom līgumu, neskarot nekādus papildu novērtējumus, kas jāveic saskaņā ar Līgumu par Eiropas Savienības darbību, un saistības, kas izriet no tā un no sekundāriem tiesību aktiem (1).

2019. gada 23. maijā Eiropas Komisija saskaņā ar Euratom līguma 37. pantu no Zviedrijas valdības saņēma vispārīgos datus attiecībā uz tādu radioaktīvo atkritumu apglabāšanas (2) plānu, kuri radušies no Barsebäck kodolelektrostacijas (Zviedrija) demontāžas un Barsebäck radioaktīvo atkritumu pagaidu glabātavas Nr. 2 darbības.

Pamatojoties uz šiem datiem un papildu informāciju, kuru Komisija pieprasīja 2019. gada 26. jūnijā un kuru Zviedrijas iestādes sniedza 2019. gada 19. jūlijā, Komisija, apspriedusies ar ekspertu grupu, ir sagatavojusi šādu atzinumu.

1. Attālums no Barsebäck objekta līdz tuvākajai robežai ar kādu citu dalībvalsti, šajā gadījumā Dāniju, ir 20 km.

2. Parastās Barsebäck kodolelektrostacijas demontāžas darbībās šķidro un gāzveida radioaktīvo efluentu izplūdēm nevajadzētu radīt būtisku risku citas dalībvalsts iedzīvotāju veselībai, ņemot vērā dozas limitus, kas noteikti Drošības pamatstandartu direktīvā (Padomes Direktīva 2013/59/Euratom (3)). Barsebäck radioaktīvo atkritumu pagaidu glabātavas Nr. 2 darbība šķidros un gāzveida radioaktīvos efluentus neradīs.

3. Cietos radioaktīvos atkritumus īslaicīgi uzglabā pašā objektā pirms to pārvešanas uz licencētajām apstrādes vai apglabāšanas iekārtām, kas atrodas Zviedrijā. Cietie materiāli un materiālu atlikumi, kas nav radioaktīvi un atbilst atbrīvojuma līmeņiem, tiks atbrīvoti no regulatīvās kontroles, un tos varēs vai nu nodot apglabāšanai kā konvencionālos atkritumus, vai nodot atkalizmantošanai vai reciklēšanai. To veiks atbilstīgi kritērijiem, kas noteikti Drošības pamatstandartu direktīvā (Direktīva 2013/59/Euratom).

4. Ja pēc tāda veida un apmēra avārijām, kādas aplūkotas vispārīgajos datos, notiktu neparedzēta radioaktīvo efluentu noplūde, radioaktīvā starojuma dozas, ko saņemtu citas dalībvalsts iedzīvotāji, būtiski neietekmētu to veselību, ņemot vērā standartlīmeņus, kas noteikti Drošības pamatstandartu direktīvā (Direktīva 2013/59/Euratom).

Līdz ar to Komisija uzskata, ka, īstenojot tādu visu veidu radioaktīvo atkritumu apglabāšanas plānus, kuri radušies no i) Barsebäck kodolelektrostacijas demontāžas un ii) Barsebäck radioaktīvo atkritumu pagaidu glabātavas Nr. 2 darbības (abas atrodas Zviedrijā), ne normālos darbības apstākļos, ne pēc tāda veida un mēroga avārijām, kādas aplūkotas vispārīgajos datos, nevienā citā dalībvalstī nerastos ūdens, augsnes vai gaisa telpas radioaktīva kontaminācija, kas būtu būtiska no iedzīvotāju veselības viedokļa, ņemot vērā noteikumus, kas izklāstīti Drošības pamatstandartu direktīvā (Direktīva 2013/59/Euratom).

Briselē, 2019. gada 14. oktobrī Komisijas vārdā – Miguel ARIAS CAÑETE Komisijas loceklis

(1) Piemēram, saskaņā ar Līgumu par Eiropas Savienības darbību sīkāk būtu jāvērtē vidiskie aspekti. Komisija orientējoši vērš uzmanību uz noteikumiem Direktīvā 2011/92/ES par dažu sabiedrisku un privātu projektu ietekmes uz vidi novērtējumu, kas grozīta ar Direktīvu 2014/52/ES; tāpat šeit minama Direktīva 2001/42/EK par noteiktu plānu un programmu ietekmes uz vidi novērtējumu, kā arī Direktīva 92/43/EEK par dabisko dzīvotņu, savvaļas faunas un floras aizsardzību un Direktīva 2000/60/EK, ar ko izveido sistēmu Kopienas rīcībai ūdens resursu politikas jomā.

(2) Radioaktīvo atkritumu apglabāšana Komisijas 2010. gada 11. oktobra Ieteikuma 2010/635/Euratom par Euratom līguma 37. panta piemērošanu (OV L 279, 23.10.2010., 36. lpp.) 1. punkta izpratnē.

(3) Padomes 2013. gada 5. decembra Direktīva 2013/59/Euratom, ar ko nosaka drošības pamatstandartus aizsardzībai pret jonizējošā starojuma radītajiem draudiem un atceļ Direktīvu 89/618/Euratom, Direktīvu 90/641/Euratom, Direktīvu 96/29/Euratom, Direktīvu 97/43/Euratom un Direktīvu 2003/122/Euratom (OV L 13, 17.1.2014., 1. lpp.).